钦定古今图书集成/明伦汇编/氏族典/第105卷 > 《廖用贤尚友录》 > 裴楷
## 钦定古今图书集成/明伦汇编/氏族典/第105卷 > 《廖用贤尚友录》 > 裴楷

按《晋书裴秀传》：“秀从弟楷，字叔则。父徽，魏冀州刺史。
楷明悟有识量，弱冠知名。锺会荐之于文帝，辟相国
掾，迁尚书郎。贾充改定律令，以楷为定科郎。武帝为
抚军，妙选僚采，以楷为参军事、吏部郎。楷风神高迈，
容仪俊爽，博涉群书，特精理义，时人谓之玉人。转中
书郎，出入宫省，见者肃然改容。武帝登阼，拜散骑侍”
郎，累迁散骑常侍、河内太守。入为屯骑校尉、右军将
军，转侍中。楷子瓒娶杨骏女，然楷素轻骏，与之不平。
骏既执政，乃转为卫尉，迁太子少师，优游无事，默如
也。及骏诛，楷以婚亲收付廷尉，将加法。楷容色不变，
举动自若，索纸笔与亲故书，赖侍中傅祇救护得免，
犹坐去官。太保卫瓘、太宰亮称“楷真正不阿附，宜蒙
爵土”，乃封临海侯，食邑二千户，代楚王玮为北军中
候，加散骑常侍。玮怨瓘亮，斥己任楷，楷闻之，不敢拜，
转为尚书。楷长子舆先娶亮女，女适卫瓘子。楷虑内
难未已，求出外镇。除安南将军、假节、都督荆州诸军
事。垂当发，而玮果矫诏诛亮，瓘玮以前夺己中候，又
与亮瓘婚亲，密遣讨楷，楷匿于妻父王浑家，得免难。
玮既伏诛，以楷为中书令，加侍中，管机要。楷有渴利
疾，不乐处势，王浑为楷请，不听。就加光禄大夫、开府
仪同三司。疾卒，时年五十五，谥曰元。